**Likumprojekta „Grozījums Jūras vides aizsardzības un pārvaldības likumā” sākotnējās ietekmes**

**novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2014. gada 26. maija protokollēmuma Nr. 30 47. § „Par informatīvā ziņojuma "Par kuģu vraku un nogrimušu priekšmetu, kas atrodas Latvijas valsts jurisdikcijā esošajos jūras ūdeņos, apskates kontroles sistēmas izveidošanu" izpildi” 4. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas valsts jurisdikcijā esošajos jūras ūdeņos atrodas daudz dažādu nogrimušu objektu – Pirmajā un Otrajā pasaules karā nogrimušo civilo un karakuģu vraki, padomju un citu ārvalstu armiju veikto militāro operāciju un mācību laikā izšautā un izmestā neeksplodējusī munīcija, jūrā nogremdētā munīcija, jūras nelaimes gadījumos nogrimušie kuģi un citi objekti. Šo nogrimušo objektu kopumā ir vraki un priekšmeti, kuri satur kultūrvēsturiskas vērtības, cilvēku mirstīgās atliekas, naftas vai ķīmiskas vielas vai sprādzienbīstamus priekšmetus.Priekšmeti, kas atrodas uz kuģa vraka, saskaņā ar normatīvajiem aktiem ir šī vraka neatņemama sastāvdaļa[[1]](#footnote-1), un to pārvietošana ir uzskatāma par vraka izcelšanu. Saskaņā ar Civillikuma 1102. pantupiepubliskajiem ūdeņiem pieder jūras piekrastes josla. Savukārt teritoriālajai jūrai un ekskluzīvajai ekonomiskajai zonai administratīvajās tiesībās ir publiskas lietas statuss. Valstij ir pienākums nodrošināt, lai tās īpašumā esošās publiskās lietas tiktu izmantotas atbilstoši sabiedrības interesēm, attiecīgi nosakot tiesisko regulējumu un tā īstenošanas kontroli. Savukārt ekskluzīvajā ekonomiskajā zonā un kontinentālajā šelfā piekrastes valsts (Latvijas Republika) īsteno suverēnās tiesības un jurisdikciju noteiktā apjomā, kas pamatā atspoguļots Jūras vides aizsardzības un pārvaldības likuma 3. pantā (kurā pēc būtības aprakstīti Apvienoto Nāciju Organizācijas 1982. gada Jūras tiesību konvencijas (*UNCLOS*) nosacījumi)[[2]](#footnote-2). Līdz ar to šajos ūdeņos esošo vraku tiesiskā regulējuma noteikšana un tā kontrole ir valsts tiesības un pienākums. Šobrīd Latvijā nav efektīvas visaptverošas kārtības, kas noteiktu niršanas darbu jūrā efektīvu kontroli, un tādēļ kuģu vrakus var apskatīt un no tiem dažādus priekšmetus izcelt jebkura persona, kurai ir pieejams nepieciešamais materiāltehniskais aprīkojums. Praksē arvien biežāk tiek konstatēti gadījumi, kad privātpersonas izmanto iespēju brīvi rīkoties savās interesēs ar Latvijas jurisdikcijā esošajos jūras ūdeņos nogrimušajiem kuģiem. Publiskajā telpā (piemēram, interneta tīklā) pieejamā informācija liecina par aktīvu zemūdens niršanas darbību veikšanu – plaši tiek piedāvāta iespēja piedalīties niršanas darbos, vraku apskatē, ko apliecina pievienotie apraksti un attēli. Līdz ar to valstī ir izveidojusies situācija, ka netraucēti un neierobežoti var darboties gan atsevišķi zemūdens bagātību meklētāji, gan sporta klubu statusā reģistrētas nirēju organizācijas, kas par savu komercdarbības veidu izvēlējušās niršanas uz vrakiem organizēšanu[[3]](#footnote-3). Bijuši arī gadījumi, ka nesankcionētas darbības attiecībā uz vrakiem veic metāllūžņu vācēji, kas patvaļīgi izceļ dažādas vraku sastāvdaļas. Latvijai arī kā Apvienoto Nāciju Organizācijas 1982. gada Jūras tiesību konvencijas (UNCLOS)[[4]](#footnote-4) dalībvalstij ir pienākums gan aizsargāt savu zemūdens kultūrvēsturisko mantojumu, gan arī novērst jūras vides piesārņojumu no jebkura piesārņojuma avota.Šādas nekontrolētas rīcības dēļ var tikt nodarīts kaitējums valsts kultūrvēsturiskajām vērtībām, turklāt atsevišķu personu vai personu grupu rīcībā var nonākt arī sprādzienbīstami priekšmeti, kas var gan apdraudēt pašus niršanas darbu veicējus, gan arī radīt apdraudējumu nacionālajai drošībai. Lai novērstu šādas nekontrolētas un nesankcionētas gan Latvijas, gan ārvalstu nirēju darbības, nepieciešams radīt juridisku pamatu niršanas atļauju izsniegšanai un nirēju darbības kontrolei Latvijas jurisdikcijā esošajos jūras ūdeņos, paredzot kompetentajām valsts iestādēm tiesības piemērot sodus par noteikto normu neievērošanu.Ja netiks veikti preventīvie darbi, lai novērstu kuģu vraku (tajos esošo sprāgstvielu, kravas un vērtību) nesankcionētu izcelšanu, tiks nodarīts zaudējums valsts kultūrvēsturiskajām vērtībām, kā arī apdraudēta personu drošība, saskaroties ar bīstamām ķīmiskām vielām vai iegūstot sprādzienbīstamus priekšmetus, tāpat ir iespējama vides piesārņošana un var tikt apdraudēta valsts drošība.Lai risinātu šo jautājumu, projekts paredz izveidot juridisku procedūru, kas paredzētu to, ka Latvijas valsts jurisdikcijā esošajos jūras ūdeņos tiek noteiktas teritorijas, kurās atrodas kuģu vraki un nogrimuši priekšmeti (kas ir sprādzienbīstami, satur kultūrvēsturiskās vērtības vai rada paaugstinātu vides piesārņojuma risku) un kurās darbība (niršana) personām ir aizliegta vai ir ierobežota, vai tam ir nepieciešams saskaņot un saņemt oficiālu atļauju. Lai to īstenotu, ir nepieciešams noteikt niršanai aizliegtās teritorijas, kurās atrodas kuģu vraki vai nogrimuši priekšmeti, kas rada vai var radīt apdraudējumu valsts drošībai vai cilvēka veselībai un dzīvībai (turpmāk – aizliegtās teritorijas) un ierobežotās teritorijas, kurās atrodas kuģu vraki vai nogrimuši priekšmeti, kas rada vai var radīt apdraudējumu jūras videi vai kultūrvēsturiskām vērtībām (turpmāk – ierobežotās teritorijas), kurās niršanu varēs veikt tikai ar Nacionālo bruņoto spēku Jūras spēku flotiles Krasta apsardzes dienesta (turpmāk — Krasta apsardze) atļauju. Līdz ar to likumprojekts paredz atļauju saskaņošanas un izsniegšanas kārtību un šo atļauju nosacījumu izpildes kontroles mehānismu.Tāpat arī paredzēts izveidot normatīvi pamatotu un praktiski strādājošu sadarbības mehānismu, kas noteiktu, kā atbildīgās institūcijas saskaņo niršanas pieteikumu (savas kompetences jomā izvērtē pieteikuma iesniedzēja niršanas darbu mērķus, reputāciju, iepriekšējās darbības praksi, niršanas pieļaujamību konkrētajā teritorijā un citus aspektus). Uz šī saskaņojuma pamata kompetentā institūcija izsniedz atļauju niršanas darbu veikšanai ierobežotajās teritorijās. Likumprojekta ietekme uz valsts budžetu un pašvaldību budžetiem ir norādīta ar šo likumprojektu saistītā likumprojekta „Grozījumi Latvijas Administratīvo pārkāpumu kodeksā” un likumprojekta „Grozījumi likumā „Par nodokļiem un nodevām” sākotnējās ietekmes novērtējuma ziņojumā (anotācijā). |
| 3. | Projekta izstrādē iesaistītās institūcijas | Saskaņā ar Ministru kabineta 2014. gada 26. maija protokollēmuma Nr. 30 47. § „Par informatīvā ziņojuma "Par kuģu vraku un nogrimušu priekšmetu, kas atrodas Latvijas valsts jurisdikcijā esošajos jūras ūdeņos, apskates kontroles sistēmas izveidošanu" izpildi” 3. punktu tika izveidota darba grupa (iekļaujot pārstāvjus no Aizsardzības, Iekšlietu, Kultūras, Satiksmes, Vides aizsardzības un reģionālās attīstības un Zemkopības ministrijas), kas izstrādāja šo grozījumu projektu. |
| 4. | Cita informācija | Šo likumprojektu izpratnē ar terminu “niršana” saprot personas iegremdēšanās ūdenī ar fizisku spēku vai jebkāda veida tehniskiem līdzekļiem vai citām palīgierīcēm. Zemūdens mantojums ir nozīmīga kultūras mantojuma daļa, tāpēc tā apzināšanai, izpētei, aizsardzībai, saglabāšanai un sabiedrības izpratnes veidošanai ir būtiska loma kopējā kultūras mantojuma sistēmas darbā. Vraku kultūrvēsturisko vērtību iespējams noskaidrot, tikai ekspertiem nirstot. Šobrīd ir veikti atsevišķu objektu apsekojumi Kurzemes piekrastē, Tomēr kultūras mantojuma aizsardzības institūciju rīcībā praktiski nav informācijas par Vidzemes piekrastē esošo objektu kultūrvēsturisko vērtību. Ņemot vērā, ka šīs kultūras mantojuma jomas kontrole līdz šim praktiski nav darbojusies ierobežoto resursu dēļ, tad uzraudzības pastiprināšana pasākumiem var būt finansiālā ietekme vismaz attiecībā uz kultūras mantojuma aizsardzības institūciju. Lai nodrošinātu zemūdens kultūras mantojuma izpētes koordinēšanu un monitoringu, kā arī pilnvērtīgu institucionālās sadarbības modeli, valsts kultūras pieminekļu aizsardzības inspekcijai būs jārēķinās ar nepieciešamību piesaistīt šīs jomas ekspertu. Ņemot vērā, ka iecerētais uzraudzības modelis tiek ieviests līdz šim nekontrolētā sfērā, tad konkretizēt vajadzības būs iespējams tikai pēc uzraudzības prakses izvērtēšanas noteiktā laika posmā (vismaz gads).Krasta apsardzes dienests un Valsts robežsardze varēs nodrošināt niršanai jūrā noteikto ierobežojumu un aizliegumu ievērošanu uzraudzību un kontroli, izmantojot NBS kuģošanas līdzekļus jūras akvatorijas kontroles, aizsardzības un neaizskaramības nodrošināšanas uzdevumu izpildes laikā, kā arī izmantojot VRS kuģošanas līdzekļus robežuzraudzības uzdevumu izpildes laikā. Aizsardzības ministrijas un Iekšlietu ministrijas likumprojektā minēto uzdevumu izpilde tiks nodrošinātas valsts piešķirtā budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Informācija par projekta skarto personu skaitu atsevišķi netiek apkopota un uzkrāta. Paredzētais normatīvais regulējums attieksies uz personām, kas vēlēsies nirt aizliegtajās un ierobežotajās teritorijās jūrā – teritorijas kurās atrodas kuģu vraki vai nogrimuši priekšmeti, kas rada vai var radīt apdraudējumu valsts drošībai vai cilvēka veselībai un dzīvībai vai teritorijās kurās atrodas kuģu vraki vai nogrimuši priekšmeti, kas rada vai var radīt apdraudējumu jūras videi vai kultūrvēsturiskām vērtībām. |
| 2. | Tiesiskā regulējuma ietekme uz tautsaimniecību un administratīvo slogu | Tiks noteikta nodeva atļauju izsniegšanu niršanai ierobežotās teritorijās jūrā. |
| 3. | Administratīvo izmaksu monetārs novērtējums | Prognozējamais ieņēmuma apjoms, piemērojot valsts nodevu, par atļauju izsniegšanu niršanai ierobežotās teritorijās jūrā nav paredzams, jo pakalpojums iepriekš netika sniegts. Ieņēmumus no soda naudu iemaksām nav iespējams iepriekš noteikt. |
| 4. | Cita informācija | Informācija par nodevas apmēru par atļaujas izsniegšanu niršanai ierobežotās teritorijās jūrā, kurās atrodas kuģu vraki vai nogrimuši priekšmeti, kas rada vai var radīt apdraudējumu jūras videi vai kultūrvēsturiskām vērtībām, ir dota Likumprojekta „Grozījums likumā „Par nodokļiem un nodevām”” sākotnējās ietekmes novērtējuma ziņojumā (anotācijā). |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. Nepieciešamie saistītie tiesību aktu projekti | Šādi likumprojekti tiek virzīti un jāskata vienotā paketē:VSS-1145 Grozījumi Jūras vides aizsardzības un pārvaldības likumā;VSS-1147 Grozījums likumā „Par nodokļiem un nodevām”;VSS-1148 Grozījumi Latvijas Administratīvo pārkāpumu kodeksā. Aizsardzības ministrija līdz 2016.gada 1.martam izstrādās šādus Ministru kabineta noteikumu projektus:1. Grozījumus Ministru kabineta 2010. gada 21. decembra noteikumos Nr. 1171 „Noteikumi par Latvijas ūdeņu izmantošanas kārtību un kuģošanas režīmu tajos”, kas noteiks niršanai aizliegtās un ierobežotās zonas jūrā;2. Ministru kabineta noteikumu projektu, kas noteiktu kārtība, kādā pieprasāma, izskatāma, izsniedzama, atsakāma, anulējama un izmantojama atļauja niršanai ierobežotās teritorijās, maksājama valsts nodeva par atļaujas izsniegšanu, kā arī izņēmuma gadījumu, kad nav nepieciešama atļauja niršanai ierobežotās un aizliegtās teritorijās  |
| 2. Atbildīgā institūcija | Aizsardzības ministrija un Nacionālie bruņotie spēki |
| 3. Cita informācija | Nav |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu | Likumprojekts sabiedrībai pieejams Aizsardzības ministrijas mājaslapā sadaļā „Sabiedrības līdzdalība”. |
| 2. | Sabiedrības līdzdalība projekta izstrādē  | Nav attiecināms |
| 3. | Sabiedrības līdzdalības rezultāti  | Nav attiecināms |
| 4. | Saeimas un ekspertu līdzdalība | Nav attiecināms |
| 5. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis", publikācija tiks ievietota bezmaksas normatīvo aktu datubāzē *www.likumi.lv*. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.Līdz ar niršanai jūrā aizliegto un ierobežoto normatīvā regulējuma pilnveidošanu, tiks panākta NBS un VRS spēju efektivizēšana veikt tiem likumā notiektos uzdevumus un paaugstināta valsts un sabiedrības drošība.Piedāvātā risinājuma ieviešana būtu labs piemērs tam, kā ar salīdzinoši maziem resursiem būtu sniedzams liels ieguvums kuģošanas drošībai, zemūdens kultūrvēsturisko vērtību saglabāšanai (novēršot zemūdens melno arheoloģiju) un sabiedrības drošībai kopumā.Latvijas valsts jurisdikcijas jūras ūdeņos esošo kuģu vraku un nogrimušu priekšmetu apskates kontroles sistēmas tiks izveidota un balstīta uz tādiem pašiem pamatprincipiem kā daudzās Eiropas Savienības valstīs. |
| 3. | Cita informācija | Nav. |

Anotācijas III un V sadaļa – projekts šo jomu neskar.

Aizsardzības ministrs R.Vējonis

Vīza: valsts sekretārs J.Sārts

12.10.2014.

1646

E.Svarenieks 67335029

edgars.svarenieks@mod.gov.lv

1. **Jūras kodeksa 267.pants. Vraka jēdziens.**

„Kuģis, kas pilnībā vai daļēji nogrimis vai uzskrējis uz sēkļa, zaudējot spēju kuģot, vai kas ir pamests, tādējādi apdraudot kuģošanas drošību un vidi, kā arī jebkura šāda kuģa daļa un viss, kas bijis vai atrodas uz šā kuģa, ir vraks”. [↑](#footnote-ref-1)
2. **Jūras vides aizsardzības un pārvaldības likuma 3.pants. Latvijas kontinentālais šelfs un ekskluzīvā ekonomiskā zona**

(1) Latvijas kontinentālais šelfs (turpmāk — kontinentālais šelfs) ir jūras dibena virsma un dzīles zemūdens rajonos, kas ir Latvijas sauszemes teritorijas dabiskais turpinājums, atrodas tūlīt aiz Latvijas teritoriālās jūras robežām un sniedzas līdz šā panta trešajā daļā noteiktajām robežām.

(2) Latvijas ekskluzīvā ekonomiskā zona (turpmāk — ekskluzīvā ekonomiskā zona) ir Baltijas jūras teritorija, kas atrodas tūlīt aiz Latvijas teritoriālās jūras robežām un sniedzas līdz šā panta trešajā daļā noteiktajām robežām.

(3) Latvijas kontinentālā šelfa un ekskluzīvās ekonomiskās zonas robežas ar Igaunijas Republiku, Lietuvas Republiku un Zviedrijas Karalisti atbilst starptautiskajiem līgumiem, ko Latvija noslēgusi ar Igaunijas Republiku, Lietuvas Republiku un Zviedrijas Karalisti.

(4) Latvijai ir suverēnas tiesības pētīt kontinentālo šelfu un izmantot tā dabas resursus atbilstoši šā likuma un citu normatīvo aktu prasībām. Kontinentālā šelfa dabas resursi ir Latvijas īpašums.

(5) Latvijai ekskluzīvajā ekonomiskajā zonā ir:

1) suverēnas tiesības pētīt, aizsargāt, izmantot un pārvaldīt ekskluzīvās ekonomiskās zonas dabas resursus, kas atrodas jūras dibenā, tā dzīlēs un ūdeņos, un pārvaldīt šo resursu izmantošanu, kā arī veikt citas darbības, kas nepieciešamas ekskluzīvās ekonomiskās zonas izpētei un izmantošanai, tai skaitā ražot viļņu, straumju un vēja enerģiju;

2) ekskluzīvas tiesības būvēt un ierīkot mākslīgās salas, būves un iekārtas, kas nepieciešamas dabas resursu izpētei, ieguvei un citām darbībām, kā arī pārraudzīt šādu mākslīgo salu, būvju un iekārtu būvniecību, ierīkošanu un izmantošanu;

3) ekskluzīva jurisdikcija attiecībā uz jūras vides aizsardzību un saglabāšanu, jūras zinātnisko izpēti, mākslīgo salu, kā arī būvju un iekārtu būvniecību, ierīkošanu un izmantošanu;

4) citas tiesības, kas paredzētas šajā likumā un Apvienoto Nāciju Organizācijas 1982.gada Jūras tiesību konvencijā.

(6) Kontinentālajā šelfā un ekskluzīvajā ekonomiskajā zonā uzbūvētās un ierīkotās mākslīgās salas, būves un iekārtas, izliktie kabeļi, cauruļvadi un to ekspluatācija, kā arī muitas, fiskālie, veselības aizsardzības, ārējās un iekšējās drošības un imigrācijas noteikumi ir Latvijas jurisdikcijā.

(7) Latvija, izmantojot savas tiesības un pildot savus pienākumus ekskluzīvajā ekonomiskajā zonā, ievēro citu valstu tiesības un pienākumus, kas paredzēti Apvienoto Nāciju Organizācijas 1982.gada Jūras tiesību konvencijā, kā arī citu Latvijai saistošu starptautisko līgumu prasības.

(8) Latvija var atļaut publiskai personai vai privātpersonai veikt darbības kontinentālajā šelfā un ekskluzīvajā ekonomiskajā zonā atbilstoši šim likumam vai speciālajiem likumiem, kas regulē dabas resursu ieguvi un citu darbību veikšanu Latvijas jūras ūdeņos, izsniedzot attiecīgajam darbības veidam atbilstošu atļauju vai licenci. [↑](#footnote-ref-2)
3. „**Aktuālās tiesību realizācijas problēmas**”’; LU Akadēmiskais apgāds 2011. 103 lpp. [↑](#footnote-ref-3)
4. **UNCLOS 303.pants** paredz, ka valstīm ir pienākums apsargāt jūrā atrastos arheoloģiskos un vēsturiskos objektus, kā arī sadarboties šajā jomā. Lai cīnītos pret šādu objektu tirdzniecību, piekrastes valsts var, piemērojot 33.pantu, noteikt, ka attiecīgajā pantā noteikto objektu izcelšana no jūras dibena bez tās piekrišanas tās teritorijas vai teritoriālās jūras ietvaros novedīs pie likumu vai noteikumu pārkāpšanas, kuri noteikti norādītajā pantā. Turklāt jāņem vērā, ka minētie nosacījumi saskaņā ar UNCLOS 303.panta 3.punktu neietekmē privātīpašnieku tiesības, kuru personības var tikt noskaidrotas, kā arī glābšanas noteikumus uz jūras vai citas normas, kuras regulē tirdznieciskos jūras braucienus, vai likumus un praksi, kas attiecas uz kultūras apmaiņu. Savukārt UNCLOS 149.pants attiecas uz jūras gultni un dzīlēm ārpus valsts jurisdikcijas robežām, nosakot, ka visi rajonā atrastie arheoloģiskie un vēsturiskie objekti tiek aizsargāti vai izmantoti visas cilvēces labā, īpašu uzmanību pievēršot izcelsmes valsts vai kultūras izcelsmes valsts, vai vēsturiskās un arheoloģiskās izcelsmes valsts priekšrocības tiesībām.   [↑](#footnote-ref-4)